FTREIT เปิดกำไร 9 เดือนปี 65 โต 8% เคาะปันผล 0.1750 บ.
FTREIT โชว์งบ 9 เดือนแรกปี 65 (ต.ค. 64 – มิ.ย. 65) รายได้รวมกว่า 2.7 พันลบ. ดันกำไรโต 8% แตะ 1.90 พันลบ. เตรียมจ่ายปันผล 0.1750 บ./หน่วย ขึ้นเครื่องหมาย XD วันที่ 16 ส.ค.65 จ่าย 1 ก.ย.65
FTREIT โชว์งบ 9 เดือนแรกปี 65 (ต.ค. 64 – มิ.ย. 65) รายได้รวมกว่า 2.7 พันลบ. ดันกำไรโต 8% เตรียมจ่ายปันผล 0.1750 บ./หน่วย
3 ส.ค. 2565

บริษัท เฟรเซอร์ส พร็อพเพอร์ตี้ อินดัสเทรียล รีท แมนเนจเม้นท์ (ประเทศไทย) จำกัด หรือ FIRM  ผู้จัดการกองทรัสต์เพื่อการลงทุนในอสังหาริมทรัพย์และสิทธิการเช่าอสังหาริมทรัพย์เพื่ออุตสาหกรรม เฟรเซอร์ส พร็อพเพอร์ตี้ หรือ FTREIT ประกาศผลการดำเนินงานไตรมาสที่ 3 (เม.ย. – มิ.ย. 65) มีรายได้รวมอยู่ที่ 913.4 ล้านบาท เพิ่มขึ้น 47.8 ล้านบาท หรือ 5.5% เมื่อเทียบกับช่วงเวลาเดียวกันของปีก่อน และกำไรจากการลงทุนสุทธิมีจำนวน 628.4 ล้านบาท เพิ่มขึ้น 31.5 ล้านบาท หรือ 5.3%
โดยปัจจัยหลักเกิดจากอัตราการเช่าเฉลี่ยที่สูงขึ้น และการเข้าลงทุนในทรัพย์สินเพิ่มเติมในช่วงปีที่ผ่านมา  ส่งผลให้ผลประกอบการ 9 เดือนแรกปีงบประมาณ 65 (ต.ค. 64 – มิ.ย. 65) รายได้รวมมีจำนวน 2,726.2 ล้านบาท เพิ่มขึ้น 186.3 ล้านบาท หรือ 7.3% ขณะที่กำไรจากการลงทุนสุทธิอยู่ที่ 1,899.2 ล้านบาท เพิ่มขึ้น 146.4 ล้านบาท หรือ 8.4% เมื่อเทียบกับช่วงเวลาเดียวกันของปีก่อน
ทั้งนี้ ได้ประกาศจ่ายผลประโยชน์ตอบแทนประจำไตรมาสที่ 3 ในอัตรา 0.1750 บาทต่อหน่วยทรัสต์ โดยกำหนดขึ้นเครื่องหมาย XD วันที่ 16 ส.ค.65 และกำหนดจ่ายในวันที่ 1 ก.ย. 65 รวม 3 ไตรมาส FTREIT ได้ประกาศจ่ายผลตอบแทน รวม 0.5200 บาทต่อหน่วยทรัสต์
นายธนะรัชต์ บุญญะโกศล กรรมการผู้จัดการ FIRM เปิดเผยว่า ช่วงไตรมาสที่ผ่านมาภาพรวมเศรษฐกิจปรับตัวไปในทิศทางที่ดีขึ้นจากแผนการเปิดประเทศของภาครัฐ อีกทั้งสถานการณ์โควิดได้คลี่คลายลงจึงหนุนภาคธุรกิจให้ฟื้นตัวดีขึ้น อย่างไรก็ตาม ในด้านของสงครามรัสเซีย-ยูเครนยังคงยืดเยื้อและส่งผลกระทบกับกลุ่มอุตสาหกรรมโลจิสติกส์ที่ชะลอการส่งออก ทำให้มีความต้องการใช้พื้นที่คลังสินค้าในระยะสั้นอย่างต่อเนื่อง โดยในไตรมาสที่ 3 อัตราการเช่าเฉลี่ย (Average Occupancy Rate) อยู่ในระดับสูงที่ 86%
สำหรับการลงทุนในไตรมาส 3 FTREIT ได้เข้าลงทุนในทรัพย์สินจากกลุ่มบริษัทเฟรเซอร์ส พร็อพเพอร์ตี้ (ประเทศไทย) หรือ FPT เพิ่มเติม ซึ่งได้โอนทรัพย์รอบแรกไปเมื่อวันที่ 28 มิ.ย.65 ประกอบด้วยอาคารโรงงาน และคลังสินค้า จำนวน 9 ยูนิต ขนาดพื้นที่เช่าประมาณ 37,625 ตร.ม. มูลค่าการเข้าลงทุนรวม 796.5 ล้านบาท  ตามที่ได้รับอนุมัติจากที่ประชุมวิสามัญผู้ถือหน่วยทรัสต์ครั้งที่ 1/65 ที่มีมติให้ลงทุนในทรัพย์เพิ่มเติมจากกลุ่ม FPT จำนวน 27 ยูนิต มูลค่ารวมประมาณ 1,716 ล้านบาท โดยทรัพย์สินส่วนที่เหลืออยู่ระหว่างดำเนินการโอนเข้ากองทรัสต์ ซึ่งจะแล้วเสร็จภายในเดือน ก.ย. 65
ทั้งนี้ เมื่อดำเนินการลงทุนและโอนทรัพย์สินเสร็จสิ้น จะทำให้กองทรัสต์มีพื้นที่ให้เช่าเติบโตขึ้นเป็น 2.14 ล้านตร.ม. หรือมีมูลค่าทรัพยสินเพิ่มขึ้นมาอยู่ที่ประมาณ 46,249 ล้านบาท และคงสถานะกองทรัสต์อุตสาหกรรมที่มีขนาดพื้นที่ให้เช่าสุทธิที่ใหญ่ที่สุดในไทย สำหรับการลงทุนครั้งนี้เป็นการลงทุนในทรัพย์ที่มีศักยภาพ ผู้เช่าอยู่ในหลากหลายอุตสาหกรรมซึ่งช่วยลดความเสี่ยงที่เกิดจากการกระจุกตัวของอุตสาหกรรมใดอุตสาหกรรมหนึ่งได้เป็นอย่างดี
โดยปัจจุบัน ทรัพย์สินภายใต้การบริหารจัดการของกองทรัสต์ FTREIT ประกอบด้วยอาคารโรงงานและคลังสินค้ารวม 650 ยูนิต บนพื้นที่ให้เช่ารวม 2.09 ล้านตร.ม. โดยทุกโครงการตั้งอยู่ในทำเลยุทธศาสตร์ด้านอุตสาหกรรมและโลจิสติกส์ของประเทศไทย ได้แก่ จังหวัดอยุธยา ปทุมธานี สมุทรปราการ ปราจีนบุรี และจังหวัดในพื้นที่อีอีซี